DECIZIA COMISIEI
din 25 ianuarie 2008
de aprobare a planurilor pentru anul 2008 de eradicare a pestei porcine clasice la mistreți și de vaccinare de urgență contra acestei boli a mistreților din Bulgaria
[notificată cu numărul C(2008) 270]
(Numai textul în limba bulgară este autentic)
(2008/77/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 16 alineatul (1) paragraful al doilea și articolul 20 alineatul (2) paragraful al patrulea,
întrucât:
(1)
Directiva 2001/89/CE introduce măsuri comunitare minime pentru controlul pestei porcine clasice. Aceste măsuri includ dispoziția conform căreia, ulterior confirmării primului caz de pestă porcină clasică la mistreți, statele membre trebuie să înainteze Comisiei un plan privind măsurile de eradicare a acestei boli. Directiva respectivă conține, de asemenea, dispoziții referitoare la vaccinarea de urgență a porcilor mistreți.
(2)
În Bulgaria, sunt prezente cazuri de pestă porcină la porcii mistreți.
(3)
Bulgaria a pus în aplicare un program pentru monitorizarea și controlul pestei porcine clasice pe întreg teritoriul său. Acest program este încă în curs de derulare.
(4)
Decizia 2006/800/CE a Comisiei din 23 noiembrie 2006 privind aprobarea planurilor de eradicare a pestei porcine clasice la porci sălbatici și de vaccinare de urgență a acestor porci împotriva respectivei boli în Bulgaria (2) a fost adoptată în cadrul măsurilor de combatere a pestei porcine clasice. Decizia 2006/800/CE se aplică până la 31 decembrie 2007.
(5)
La 15 octombrie 2007, Bulgaria a înaintat Comisiei spre aprobare un plan pentru anul 2008 de eradicare a pestei porcine clasice la mistreți și un plan de vaccinare de urgență a mistreților de pe întreg teritoriul țării.
(6)
Comisia a examinat planurile prezentate de Bulgaria și a constatat ca acestea sunt conforme cu Directiva 2001/89/CE. Prin urmare, aceste planuri ar trebui aprobate.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Plan de eradicare a pestei porcine clasice la mistreți
Se aprobă planul înaintat de Bulgaria Comisiei la 15 octombrie 2007 de eradicare a pestei porcine clasice la mistreți, în regiunea precizată la punctul 1 din anexă.
Articolul 2
Plan de vaccinare de urgență a mistreților contra pestei porcine clasice
Se aprobă planul înaintat de Bulgaria Comisiei la 15 octombrie 2007 de vaccinare de urgență a mistreților contra pestei porcine clasice, în regiunea precizată la punctul 2 din anexă.
Articolul 3
Conformitatea
Bulgaria trebuie să ia toate măsurile necesare pentru respectarea prezentei decizii și trebuie să publice aceste măsuri. Bulgaria informează de îndată Comisia cu privire la aceasta.
Articolul 4
Aplicabilitate
Prezenta decizie se aplică de la 1 ianuarie 2008 până la 31 decembrie 2008.
Articolul 5
Destinatar
Prezenta decizie se adresează Republicii Bulgaria.
Adoptată la Bruxelles, 25 ianuarie 2008.